open-index/open-wikipedia-markdown huggingface dataset:
Assinnu de campusantu

Un'assinnu de campusantu est, in su limbazu cullochiale, un'assinnu iscritu in referèntzia a unu contu curridore disativadu, duncas impossìbile a coberare. S'iscritura de assinnos de custa zenia custìtuit unu delitu castigàbile cunforme a sa leze, che s'assinnu sena cuguzu.

Categoria: Bancas e istitutos finantziàrios
Cannita

Sa **cannita** (o pazighedda) est unu traste impreadu pro bufare. Est chistione de unu tubigheddu chi permitet de surbare sas bufaduras sena ponner sos lavros a cuntatu cun su cuntenidore. Sas primas atestaduras zai s’agatant in sos zinzillos sumèrigos in antis de s’era nostra, chi amustrant diferentes pessones impreende cannas longas pro bufare birra dae retzipientes mannos. Posteriormente, sunt istadas imbentadas cannitas de paza, cando chi oe sa bersione prus ispainada est realizada in pràstiga. De medidas meda bariadas cunforme a s’impreu, sas chi cumpretant pabilotes unidòsigos non sunt prus longas de su cuntenedore cun su cale sunt fornidas (che sos sutzos de frùtora). Sas cannitas de tzilleri sunt longas unos binti chentìmetros, mancari bi nde siant de longàrias bariàbiles, finas a unu metru, de diàmetru dae 3 a 8 mm. (pro bufaduras densas che su frapè o sa carapinna). Pro sarvabardare s’izene, sunt disponìbiles finas cannitas insubradas individuarmente. Belle chi sas primas cannitas èsserent deretas, a sa posteriora si sunt ispainadas cannitas chi s’istremidade superiore est repinnigàbile de 180 grados gràssias a unas cantas pìnnigas: custu lis permitet de ocupare prus pagu tretu e de cumbidare una cumodidade prus manna de impreu.
Apollodoro de Damasco

Bennidu dae sa Siria, fit istadu predilettu dae s'imperadore Traiano
Est istadu s'architeto de su ponte in su Danubio(104-105 d. C.), de su Foro de Traiano in Roma (107-113 d. C.) e a issu est atribuidu su progetu de su Pantheon semper in Roma.
Comente iscrittore iscriiat in gregu antigu.
Andria Degortes (Aghedu)

**Andria Degortes** (Terranoa, 1 maju 1943), naradu *Aghedu*, est unu zinete antigu sardu.

## Pannu de Siena
Su chi l’at rènnidu de numenada manna a *Aghedu* est istadu su Pannu de Sena, currera in ue su zinete terranoesu at logradu finas a 14 bintòrias (petzu una prus pagu a petus de su primadu bardadu in agualidade dae Bastiancino e dae su Gobbo Saragiolo) subra de 58 partetzipaduras.

A pustis de si tramudare a zòvanu zòvanu a Tuscana, Andria Degortes si fiat fatu evidente in sas carreras de caddos disputadas in sas leadas de su de Sena, “trampolinos de fulliada” naturales chirru a sa grandu porfia senesa. In ie s’istrena fiat acontèssida luego meda, addaghi Degortes teniat petzi 21 annos: pro su Pannu de su 2 de triulas de 1964, mutidu dae s’Oruga, arrodu chi teniat bastante cantu pagas opsiones pro cussa carrera, aende retzidu s’assinnadura de Olimpico su caddu istrenadore, a Andria Degortes l’aiant dadu su paranùmene de Pinna Negra: no aiat bintu, peroe s’Oruga l’aiant recunduìdu pro su Pannu de s’Assunta de su matessi annu pro montare a Topolone, unu de sos caddos prus fortes de totu sos tempos.

Un’annu pretzisu a pustis de s’istrena, su 2 de triulas de 1965, Degortes, chi fiat istadu paranumenadu definitivamente Aghedu, aiat otentu sa prima bintòria: difatis, mutidu dae s’Àbila pro montare pretzisamente a Topolone, Aghetu aiat bìnchidu, nostamis de sa presèntzia de Pantera sa rivale, determinada a imbarare sa prendidura abilesa.
Pamela Prati

**Pamela Prati**, nùmene de matriguladorzu **Paula Pireddu** (Otieri, 26 de santandria de 1958), est un’atora, ispetagulista e pessonazu telebisencu sarda.

## Carrera
A pustis de s’istrenare de modella e atora in sos annos setanta de su sègulu coladu, est devènnida cunnota a su grandu pùbrigu in su 1988 addaghi, iscoberta dae Pierfrancesco Pingitore, lograt su rolu de prima fèmina in sos ispetàgulos teatrales e telebisencos de su Bagaglino.

In sos annos noranta, s’est partzida dae sa cumpanzia de Pingitore pro presentare unas cantas emissuras, ponende-si a sa prima a costazos de Pippo Franco (finas isse aproghilende dae su Bagaglino) in sas primas edissiones de “La sai l’ultima?”, e a pustis de Teo Teocoli in “Scherzi a parte” e de Gigi Sabani in “Re per una notte”. In custos annos, at tentu sa possibilidade, in intro de sas emissuras, de interpretare cun sa boghe cosa sua diferentes bersionaduras, temas musigales e finas cantones noas, un’esperièntzia chi nch’at sizidu su cùcuru suo in su 1996 cun sa grabadura de unu discu musigale.

In su 2001, s’est reintegrada a su Bagaglino, realizende su bonu de sos ispetàgulos de sa cumpanzia produìdos in sas primas dègadas de su duamiza.
Maravillas

Sas **maravillas** (o **garrulitas **o** pillus fritus**) sunt unu durche tìpigu italianu e sardu; in su continente si narant “*chiacchiere*” e in prus de custu s’impreant addae de binti numenaduras logales. Sunt durches tìpigos de carrasegare.

Tenent sa forma de una tira, a bias manipulada pro formare unu nudu. S’amàniant cun una cumassa de farra chi est frissa o còghida in su forru e posteriormente isprugherada cun tzùcaru nie.

Podent finas esser cuguzadas cun mele, tziculate, e/o tzùcaru nie, arrosiadas cun archermes o servidas cun su zurrete durche o cun mascarpone iscutu e tzucaradu.

Sa tradissione de sas maravillas remontat cun probabilidade a sa de sas “frictilia”, durches frissos in sa rassura ch’in sa Roma antiga fiant amaniados zustu in tempus de su carrasegare de dies de oe.
Mesapare

Su **mesapare** (dae unu tèrmine chi derivat dae su latinu tardiu e ìnditat “su chi partzit a metade”) est unu cuntratu agrìculu de assòtziu, cun su cale unu propiedàriu de terrinos (naradu cuntzedidore) e unu curtivadore (su mesaparista) si partzint (normarmente a metade) sos produtos e sos profetos de un’impresa agrìcula (crusu). Sa deretura de s’impresa li currespondet a su cuntzedidore. In su cuntratu de mesapare, su mesaparista rapresentat finas sa famìlia sua (narada famìlia colòniga). Su mesapare aiat tentu efetos favoràbiles in sas arzolas cun terrinos de produtividade prus manna e de pobulamentu bassu.

Crusu, famìlia colòniga, domo rurale e propiedade custituiant un’istrutura armòniga e impartzìbile cun obrigaduras, deretos e deveres pro sas partes cuntratadoras. Sa repartzidura de su profetu fiat ghiada dae su printzìpiu “de sa metade”. In unos cantos casos, custu printzìpiu at topadu cun intortigaduras in favore de su cuntzedidore, finas a dare logu, in sas arzolas subraturmadas (in ue sos terrinos non sustentaiant s’aumentu de sa pobuladura) e de produtividade bassa, a formas afufadas de traballu segundale. 

Una sutaispètzia de su mesapare est sa colònia partziària, in ue su curtivadore (naradu colonu in custu casu), belle gasi, cuntraet obrigaduras petzi pro sese etotu, no finas pro sa famìlia sua. 

Finarmente, est anàloga dae su puntu de bista cuntzetuale sa relassione de cumone o acumonamentu, chi belle gasi non pertocat unu terrinu, si nono unu masone o unu tazu de bestiàmine, cun o sena cuntzedidura de mindas. Sas duas partes de su cuntratu in custu casu si narant acumonadore e acumonadu respetivamente.

In su deretu italianu, su mesapare e sos cuntratos assimizadores sunt regulados dae sos arts. 2141 e ss. de su còdighe tzivile. Sende gasi, sa leghe n. 756 de su 15 de cabudanni de 1964, proibit, cumintzende cun sa data de su 23 de cabudanni de 1974, s’istipuladura de cuntratos noos de mesapare, colònia partziària o cumone, cando chi sa leze n. 203 de su 3 de maju de 1982 prebidiat sa cumbersura de sos esistidores in cuntratos de allogu cun curtivadore deretu, a dimanda de una sola de ambas partes.
Tzintas de seguràntzia

In sa mecàniga automobilenca, sas **tzintas de seguràntzia** sunt unu dispositivu angoradu in intro de su beìculu, ch’in casu de tzocu retenet sa carena de sos ocupadores ligada a su seidorzu, evitende s’addobada issoro contra a sas istruturas internas e s’ezetadura a foras de sa cabina. Sunt unu de sos dispositivos prus importantes in su domìniu de sa seguràntzia automobilenca.

Pro evitare de iscarrafare sos passizeris, issas sunt realizadas preferentemente cun materiales moddes, peroe resistidores a sa segada e a sa rasigadura.

Atuarmente, s’impreu de sas tzintas de seguràntzia in Itàlia e Sardinna est obrigatòriu in s’arrimu de s’artìgulu 172 de su Còdighe de sos caminos (sas de antis sunt obrigatòrias dae su 1.989, sas de palas lu sunt devènnidas posteriormente) e sa probidura de tzintas est cundissione issentziale pro s’omologadura de unu beìculu a matrigulare.

Pro nde garantire s’utilizadura dae totus, sas automòbiles noas sunt probidas de unu sinzale sonoru e de una lughe pilotu ch’invitant in manera insistidora a prender sas tzintas.

In Itàlia e Sardinna sunt isentados dae s’obrigadura de zugher sas tzintas de seguràntzia:
•	sas fortzas de polima, sos incarrigados de sos servìtzios de azutòriu sanidàriu e contrafogos, cando isvilupant missiones de emerzèntzias;
•	sos monitores de ghia, in s’isvilupu de sas funtziones prebidas;
•	sas pessones afetadas dae patolozias particulares pro sas cales sas tzintas siant contrainditadas, cundissione a proare peri tzertifigadu de s’Impresa sanidària logale, in ue cheret inditada sa durada de balidesa;
•	sos ocupadores de automòbiles isprobidas, zai dae s’orìzine, de fissaduras pro sas tzintas;
•	sos chi pertenent a servìtzios de bizilàntzia recunnotos legarmente, cando realizant iscortas;
•	automòbiles istòrigas matriguladas in antis de su 15.6.1976.

Sos argumentos prus ispainados contràrios a s’impreu de sas tzintas de seguràntzia si sunt semper averados infundados, e in realidade sunt raros a beru sos casos in ue sa prendidura de sas tzintas resurtat contraprodutiva. No est beru, pro narrer, chi sas tzintas custituint un’imbaru in casu de fogu: totu sas tzintas de seguràntzia de su mundu sunt realizadas in manera a poder esser isprèndidas cun sa fazilidade màssima. Est netu de cale si siat fundamentu chi sas tzintas siant dannosas in casu de bortulamentu de su beìculu: a su contràriu, in s’eventualidade narada s’averant istremamente ùtiles, sende chi èvitant lesiadas graes a sa conca.

In sos primos meses de su 1.989, addaghi sas tzintas de seguràntzia fiant a puntu de si fagher obrigatòrias finas in Itàlia (ùrtimu paìsu de sa Comunidade Europea de tando chi aiat introduìdu s’obrigatoriedade de prendidura), in Nàpule fiant istadas realizadas mallieddas simpàtigas chi reproduiant s’imàzine de sas tzintas de seguràntzia e chi teniant s’intentu (obetivamente malu a cuncretizare) de trampare sa polima.
Istanzu de Calich

S**'istanzu de Calich** (istorigamente finas **Kalich**, in cadalanu **estany del Càlic**) est un’istanzu, laguna o pischera intre sas zonas ùmidas prus importantes de S’Alighera e de sa Sardinna.

S’iscàmpiat a s’intramare de S’Alighera, isterrende-si dae sa periferia de sa bidda in palas de sa praja de Maria Pia finas a su trighinzu de Fertìlia, in antis de su cale est ligadu a su mare de Sardinna dae unu canale, in ue s’agatant sos abarros de su ponte romanu. S’istanzu podet esser partzidu in sos setores de su Calich naradu propiamente, dae s’istremu otzidentale a su Riu Barca, e de su *Calighet* (Calicu minore), finas a s’istremu orientale. Chirru a terra, s’istanzu est inghiriadu dae su Caminu nassionale 291 “Dir del Calik”, chi su nùmene “Calik” derivat dae una cochìllia burocràtiga.

Su narrativu prus ispainadu est “Istanzu de Kalich”, peroe s’impreant aguarmente sas formas “Istanzu de su Kalich”, “Laguna de su Calich”, “Laguna di Calich” e “Estany del Càlic” in cadalanu, addae de sa forma “Kalich”. At leadu su nùmene dae s’istanzu su “Biddarzu Calich”, prima leada de s’assentadorzu fassista de Fertìlia, a no cunfunder cun s’acampadorzu “Biddarzu Calik Biaìtu”, postu in s’àteru oru de su canale.
Isparadorzu

Un’**isparadorzu** (o **campu de tiru**) est unu logu alindadu e definidu craramente in ue si pràtigat atividade de tiru a fogu isportivu o militare, sena causare dannu a s’isternu. Onzi isparadorzu, a s’avesu, est supervisadu dae pessonale ispertu chi bìzilat a subra de su respetu de sas normas de seguràntzia.

## Tipolozias
Un’isparadorzu podet esser in s’àera lìbera o suta de cobertura (tunnel de tiru). S’atzessu, in prus de custu, podet esser limitadu a pessones capatzitadas o allistadas (isparadorzu privadu) o podet esser pro impreu pùbrigu (Tiru a Mèria Nassionale). In **Itàlia** esistint tres castas printzipales de campos de tiru:
* *isparadorzu militare*, impreadu iscrusivamente dae su Zèniu militare de s’Istadu;
* *isparadorzu pùbrigu* suta de s’èzida de s’UITS (Unione Italiana de Tiru a Mèria);
* *isparadorzu privadu*, zestionadu dae sotziedades de tiradores chi podent esser allistadas o nono a sotziedades nassionales o internassionales, a bias no recunnotas dae su CONI.

Si podet definire isparadorzu finas un’arzola de mare, normarmente situada in dae in antis de una costera in un’arzola militare. In custu casu, si cussìderat s’ausèntzia de istruturas a inghìriu, discuidende de fatu sos dannos eventuales a su fùndigu marinu, e duncas su campu de tiru est definidu dae su tèrmine “isbagantamentu a mare”. 

### In logu inserradu (Indoor)
Sos isparadorzos suta de cobertura tenent a s’avesu medidas particulares de proteghidura de s’istrutura, comente terraprenos chi proteghent sas paredes e sas istruturas sustentadoras afortidas. Addae de custu, sunt probidos de sistemas de bentiladura pro evitare s’istassionamentu de sos gassos gastados e, subra de totu, de sas micropartìculas de prumu. Si fartant sos sistemas narados, sos utilizadores e su pessonale sunt ispònnidos a toscadura. Un’àteru probrema de sos isparadorzos cuguzados est s’istrèpitu, chi podet superare 140 Db. Pro evitare custu, unos cantos campos de tiru modernos impreant aposentos de proa separados intre issos. In prus de custu, fitianu est proibidu a impreare sos càlibros prus poderosos (che su 50 BMG), sos fusiles o sas armas “full-auto”. 

### In logu abertu (Outdoor)
S’isparadorzu in s’àera lìbera naschet frechentemente in bista de sa dimanda de tiros a distàntzia longa addae de 1.000 metros, gasi comente pro s’insajare in s’impreu de sas armas in cundissiones meteorolòzigas diferentes. Sos isparadorzos narados sunt custituìdos dae arzolas ampras in s’àera lìbera echipadas cun istruturas sintzillas de proteghidura atmosfèriga (teuladas o pinnetos), e finas cun trintzeramentos o tofas in dae in antis de sas mèrias, dae ue su pessonale de s’isparadorzu podet intervenner a subra de sas mèrias sena correr s’arriscu de esser còrfidu e sena dever interromper su tiru. Sos isparadorzos militares cuntenent fitianu finas tofas o putzos pro bi fagher detonare abarramentos perigulosos eventuales, comente bombas a manu o càrrigas isprosivas inispròdidas.
Girolamo Emiliani

**Girolamo Emiliani** (Venezia 1486- 1537). Soldadu, e po calchi tempus est istadu in presone. Si cunvertit e dat  sos benes suos a sos poberos, e assistit sos incurabiles in s' ispidale. Fundat una  sa Sotziedade de sos Preideros de sos Poberos (Samaschi). Morit accudinde sos malaidos de peste. Santu. Sa festa s'8 de frealzu.
Augusto Pinochet

**Augusto José Ramón Pinochet Ugarte** (Valparaiso, 25 de Santandría 1915 - Santiagu, 10 de Nadale 2006) est istadu unu militare tzilenu chi aiat ghiadu sa ditadura esistidora in cussu paìsu intre su 1.973 e su 1.988.

Aiat assumidu su 23 de austu de 1.973 su càrrigu de cumandadore de s’Armada de su Tzile. S’11 de cabudanni de cussu anu, aiat aderetadu unu corfu de istadu chi aiat bortuladu su gubernu custitussionale de Salvador Allende su sotzialista. Dae cussu mamentu, Pinochet aiat assumidu su gubernu de su paìsu, a sa prima cun su càrrigu de presidente de sa Zunta Militare de Gubernu (chi aiat ocupadu finas a su 1.981), a su cale aiat annantu su tìtulu de cabu supremu de sa nassione su 27 de triulas de 1.974, chi li cuntzediat su podere isecutivu. 

Su 16 de nadale de su matessi annu, aiat assumidu su càrrigu de presidente de sa Repùbriga, chi diat esser istadu ratifigadu cun sa promurgadura de su Custituimentu de 1.980. Su gubernu suo diat esser terminadu a pustis de sa derrota in su Prebissitu Nassionale de su 1.988 e su sustituidura sua peri Patricio Alwyn en 1.990. Pinochet fiat abarradu cumandadore in cabu de s’Armada finas a su 10 de martzu de su 1.998, e sa die sighidora diat aer assùmidu su càrrigu de senadore perpetuadu, chi diat aer isvilupadu in manera efetiva pro una pariga de meses.

Sa ditadura de Pinochet est istada critigada ampramente tantu in su paìsu ch’in s’abarru de su mundu, pro sas bioladuras graes e bariadas de sos deretos umanos cumìtidas in su tempus numenadu de rezìmene militare, pro custa resone aiat dèvidu esser sutapostu a diferentes protzessos finas a sa die de sa morte sua, mancari, pro neghe mescamente de s’istadu suo de salude, no apat pòdidu esser cundennadu mai a penas.
Rughera

Su tèrmine rughera ìnditat siat su biazu in s’imbarcadura pro passizeris impreada pro finalides recreativas e turìstigas, siat s’indùstria chi zestionat su matessi servìtziu chi sas naes naradas cùmbidant a sos biazadores. Aversamente s’utilizant de naes de rugreras motonaes de dimensiones mèdias e mannas, e su servìtziu de rughera tenet una dura chi bàriat dae una a bator chidas, in tempus de sas cales sos crientes sunt intratènnidos a bordu cun sas diferentes istruturas presentes, mescamente de casta isportiva e recreativa, peroe sunt aguarmente imboligados in diferentes trànsitos peri sos portos sizidos dae su pachete de bagàntzias, cun sa possibilidade de bisitare tzidades artìstigas e àteros logos de interesse turìstigu. Su passizeri, in onzi manera, dormit, cunsumat sos mandigares e bàrigat su prus de su tempus a bordu de sa nae.

Sas orìzines de custa casta de biazu sunt antigas a beru, peroe petzi reghentemente est intradu a s’imazinadura zenerale de sas bagàntzias tìpigas. A sa prima, difatis, sa rughera non teniat petzi balore intrìnsigu, si nono chi s’obetivu suo fiat fitianu su de arribare – peri rugradas transozeànigas – a unu destinu larganu, a su “Mundu Nou”. Oe, intames, su biazu in sese est prus importante chi su destinu a sizire, ca isse est alligradu dae una cantidade manna de servìtzios de avoreta cun s’intentu de satisfagher su bisonzu de redassamentu de sos crientes.

## Sa rughera in die de oe
Sa rughera non tenet prus una cunnotadura de biazu, si nono de logu de lissèntzia. Sas naes de rughera chi cùguzant sos trazetos longos tenent su prus dimensiones meda elevadas e, in intro issoro, s’agatant teatros, discutegas, balladorzos, salas de zogu, butegas e moderias cullocadas in su cuntestu de tzentros cumertziales cun onzi règula. 

A s’avesu, una rughera moderna cunsistit in unu biazu formadu dae diferentes tapas diàrias, in tempus de sas cales est possìbile a nche falare a terra e bisitare su logu de seguronzu, sodighende a pustis su biazu in tempus de note chirru a su destinu posteriore.

Si càrculat chi siant addae de 18 milliones (12 milliones cunforme a sos datos de sa CLIA, Cruise Lines International Association) sos rugheristas in su mundu chi tirant profetu onzi annu dae custa casta de bagàntzias, e in particulare sas arzolas printzipales de isvilupu de su setore sunt su Caribu, su Mesuterranu, s’Europa de su Nordu, s’Alasca e s’Oriente.
Baltimòra

**Bartimòra** (in ingresu: **Baltimore**) est una tzidade de sos IAA. S’agatat in s’Istadu de su Maryland e nd’est sa tzidade prus manna, gasi comente sa de 24 de totu sa paìsu. Est posta in s’arzola tzentrale de s’Istadu a longu de sa parte suzeta a sas marès de su riu Patapsco, unu bratzu de sa Baìa de Chesapeake. In ingresu, sa tzidade in sese est narada fitianu Baltimore City pro la diferentziare dae su contadu de Bartimora a inghìriu.

Fundada in su 1729, Bartimora est su de duos portos prus importantes de sa parte atràntigu-tzentrale de sos Istados Aunidos e su prus a curtzu de sos mercados de sa parte tzentru-otzidentale de su paìsu. Su portu de Bartimora fiat istadu una die su de duos portos de intrada a longu de sa costera levantesa prus impreadu dae sos emigradores a sos IAA e unu tzentru importante de maniestos. A pustis de unu decrinu in sos maniestos, Bartimora si fiat iscostiada in sa deretura de un’economia orientada chirru a sos servìtziu. 

Cun 620.961 bividores in su 2010, sa pobuladura de Bartimora est minimada de su tres-unu dae su cùcuru de su 1950. S’arzola metropolitana de Bartimora est crèschida constantemente finas a arribare a unos 2,7 milliones de bividores in su 2010, devenende sa de 20 arzolas metropolitanas de sa nassione. Bartimora est finas una de sas tzidades printzipales de s’arzola istadìstiga manna cumbinada Baltimora-Washington, chi tenet una pobuladura de 8,4 milliones de bividores pagu prus o mancu.

Moiat dae Bartimora su primu caminu de ferru de passizeris in s’istòria de sos Istados Aunidos, est a narrer sa lìnia Baltimora-Ohio, abarrada in servìtziu dae su 1828 a su 1987. A dies de oe, est possìbile a nde bisitare su museu.

In mesu de s’àteru, Bartimora est una de sas tzidades ameriganas chi ant atraìdu de prus s’emigradura dae sa Grètzia: in bidda, sos sambenados gregos sunt meda frechentes, gasi comente sas tabernas tìpigas ellènigas. Finas sas comunidades italianas e sardas sunt numerosas, che in totu sas tzidades mannas de su nordu-estu de sos Istados Aunidos.

S’ispetzialidade coghinale bartimoresa prus cunnota est su càvuru biaìtu, chi si podet saborare in totu sos restorantes de coghina logale o istadunidesa in zenerale.

## Pàginas curreladas
Baltimora (LSC)
Caseria

Sa **caseria** est siat su trasformadorzu siat s’impresa de produidura de su casu, de su butiru e de àteros derivados de su late, pro narrer su regotu. Mancari essende custa indùstria sa prus antiga de su mundu, e difatis no nde fartant referèntzias in sa Bìbia, petzi in s’Edade Mèdia cumintzat s’isvilupu de sa caseria bera e autèntiga e si devet isetare finas a s’introduimentu de s’ispizadora tzentrifugale (1877) e de àteras machinarias destinadas a sa traballadura de sos sutaprodutos de su late pro chi s’ispainent sas caserias industriales.

In zenerale, su trasformadorzu incruet totu sos echipamentos pro sa casizadura de su late. Intre sas operaduras chi si realizant in ie, una de sas prus importantes est sa pastorizadura, a sa cale oe s’annanghet su tratamentu.

Su late animale, isseberadu dae sos creschidores e trasportadu pro sa traballadura in càmios cuba, est intradu a sa gasi narada càmara de su late, cuntenende sas bartzas de decantadura e rupimentu, in ue est sutapostu un’antistratamentu de selessione, rafinadura e firtramentu. Si nde separant s’aba e sos cumponidores orgànigos (pro isempru, su soru) e lu si separat pro sos diferentes tratamentos chi s’ant a realizare in sa gasi narada càmara caente e in su salidorzu. 

In prus de custu, una caseria disponet a s’avesu de tretos afatentes pro s’istajonadura. Dimandat cantidades cussideràbiles de aba bufàbile e produit cantidades mannas de abas de refudu, chi netzessitant de unu dissipamentu adeguadu.
Bertzeddi

**Bertzeddi** (in italianu: **Vercelli**) est una comuna italiana de 47.243 abitadores, cabitale de sa provìntzia numenale peemontesa. Est sa de ùndighi leadas de su Peemonte pro nùmeru de bividores. Sa bidda est posta in s’oru deretu de su riu Sèsia e est una leada importante agrìcula e cumertziale; possuit in particulare su mercadu rosale prus mannu de Europa, chi l’at fatu lograre sa definidura de “cabitale europea de su rosu”.

In Bertzeddi s’agatant indùstrias mecànigas, tèssiles, chìmigas e alimentàrias.

In prus de s’istassione sperimentale de rosucurtura, tenet sa Borsa de su Rosu prus importante de Itàlia.

S’arrodu istòrigu s’isterrit in s’arzola de unu logu fortifigadu romanu e est alindadu dae zirones chi current in su trassadu de sos muros antigos; prus in cue si sunt isvilupados sos bighinados modernos.

Est de tradissione antiga s’artesania de sa prata.

Una manifestada musigale annuale de sinnìfigu est s’assinnadura de su prèmiu Viotti.
In prus de custu, in Bertzeddi s’agatant sos ufìssios amministrativos, sa retoria e su departamentu de istùdios umanistas de s’Universidade de su peemonte orientale “Amedeo Avogadro”.
Guantanamo

Guantanamo: tzittade de s'Isola de Cuba (210.000 abitantes). Dae su 1903 sos Istados Unidos tenent una base navale a 25 Km dae sa tzittade cun  una presone inue  sunt isserrados presoneris de divescias gherras chi sos USA ant cumbattidu in varias partes de su mundu.
Sovana

**Sovana** (o *Soana*) villaggiu oe cun pagos abitantes in Provincia de Grosseto ma tzentru importante in epoca etrusca (VII-VI) sec. A.C. A poi colonia e municipiu romanu. Conchistada dae sos Longobardos est istada assignada a sa familia nobiliare Aldobrandini. In Sovana est naschidu su Paba Gregoriu VII, unu Aldobrandini. In su 1300 incomintzada sa decadentzia de custa idda po crisi economica e demografica e po sa peste (1348). In su 1434 sos de Pitigliano, una idda affacca, po vinditta l'ant posta a ferru e fogu... e non s'ind'est piùs pesada.
Tra sos monumentos de mentuare : Su Duomo, ca Sovana est istada sea episcopale dae su sec. VI. Atera creja, Santa Maria Maggiore. In Piatta de su Pretoriu, su Palatu Pretoriu de su XIII sec., su Palatu de s'Archiviu (  fine de su sec. XII). Creja de San Mamiano ( VI sec), oe inabbandonu, briva totalmente de sa cobertura.
Abioportu de S'Alighera

S’abioportu de S’Alighera-Fertìlia “Costera de su Coraddu” (IATA: AHO, ICAO: LIEA) est una infraistrutura de sa Sardinna posta in sas probianias de Fertìlia, a su nordu de s’Alighera. S’abioportu s’agatat in sa zona meriesa de sa Nurra, unu paris de sa zona nordu-otzidentale de s’ìsula.

Est chistione de un’istrutura aberta a su tràfigu de lìnia nassionale e internassionale, cun una capatzidade annuale de unos 3.500.000 passizeris, e est probida de un’osservadorzu meteorolòzigu. In su 2.011, est istadu su de 20 abioportos de Itàlia pro nùmeru de passizeris. Su 30 de martzu de 2.009, in prus de custu, est devènnidu sa de bator bases operativas italianas de sa cumpanzia irlandesa Ryanair, chi aunit s’abioportu cun diferentes destinos nassionales e europeos.

Su transitadorzu fiat istadu inaguradu in su martzu de su 1.938 comente abioportu militare, peroe fiat istadu in tempus de sa segunda gherra mundiale chi l’aiant dotadu de sa prima pista bera, longa 700 m. e in terra luzana. In sos annos posteriores a sa gherra, sa pista fiat istada illonghiada e mezorada, in sa matessi manera de sas bias de rodadura. 

In tempus de sos primos annos sessanta fiat istadu fraigadu un’angaru chi teniat funtzione de istassione abiàtiga pro sos bolos tziviles, peroe su primu terminale de passizeris beru remontat a su 1.968. A sa metade de sos annos setanta, sa pista fiat istada batida a sos 3.000 metros atuales.

In su 1980, sa cumpanzia Alitalia aiat istituìdu inche s’abioportu s’Iscola de bolu de S’Alighera, crèschida peri sos annos finas a su màssimu de su 1994 de sessanta incarrigados e garantende sa formadura de chentu pilotos s’annu, parallelamente cun sa diversifigadura de sas atividades in abiotaxis e manutenturas. Dae su 2001, Alitalia at redimensionadu su cumparis a 25 impreados, e su 20 de martzu de 2003 at comunicadu ufissiarmente su tancamentu de s’iscola.

## Referèntzias
Sa die de Santu Balentinu

Sa **die de Santu Balentinu** est una festa dedigada a sos inamorados e tzelebrada in su bonu de su mundu (mescamente in Europa, in sas Amèriga e in su Levante Larganu) su 14 de frearzu.

Sa festa reliziosa orizinale leat su nùmene dae su santu e màrtire cristianu Santu Balentinu de Terni e fiat istada istituìda in su 496 dae su Paba Zelàsiu su de I, intrende in parte a sa festa pagana anteriore de sas “lupercalia”. Sa pràtiga moderna de tzelebradura de sa festa, intames, cuntzentrada in su tràmunu de missadas de istima e donos intre inamorados, remontat cun probabilidade a sa prima idade mèdia, e in particulare diat poder esser relassionada cun su tzìrculu de Geoffrey Chaucer, in ue si fiat formada sa tradissione de s’istima amàbile.

A s’ispainadura sua, prus chi totu in Frantza e in Inghirterra, aiant cuntribuìdu sos bentinos, peri sos numerosos monastèrios issoro, sende istados cunfiadàrios de sa Basìliga de Santu Balentinu in Terni dae s’agabu de sa segunda metade de su de VII sègulos.

Ispetziarmente in sos paìsos de curtura angrosassone, e pro imitadura finas in aterue, sa caraterìstiga printzipale de sa die de Santu Balentinu est su tràmunu de balentinetes, notigheddas de istima chi sunt fitianu a forma de coros istilizados o cunforme a àteros temas tìpigos de sa rapresentadura pobulare de s’istima romàntiga (sa culumba, s’imàzine de Cùpidu cun arcu e fritzas, e gasi sighende). Moende cun su de XIX sègulos, custa tradissione at alimentadu sa produidura industriale e sa mercadizadura in iscala basta de notas de uras dedigados a custa die. Sa Greeting Card Association at abaliadu chi, onzi annu, s’imbient su 14 de frearzu unos milli milliones de notas de uras, unu nùmeru chi ponent custa die a su de duos logos, pro nùmeru de notas comporadas e imbiadas, a pustis de Pasca de Nadale.

Sa die a pustis de Santu Balentinu, su 15 de frearzu, si tzèlebrat Santu Faustinu, patronu de sos baghianos.
Caschetas

Sas **caschetas** sunt durcarias tìpigas de Bervie. Zai in su milliseighentos, fiant su donu cumbidadu a sas isposas sa die de sas bodas, dae ue s’orìzinat finas su nùmene *durcarias de s’Isposa*. Sunt durcarias raras, chi petzi in custos ùrtimos annos ant zumbadu sas costeras sardas. 

Che àteras durcarias tìpigas de sa rezione, sunt formadas dae una fresa de massa sùtile a beru amaniada cun pòddine, aba, sale e istrutu, gasi comente dae un’imprenamentu a base de mela issortu paris cun cugusa e corza de arantzu e de linzola turrada e trisinada finamente. Si diferèntziant dae sas àteras durcarias pro s’elaboradura particulare issoro. S’amàniant disponende una fresa, lada unos  7 cm e de longària bariàvile, a unu pranu, in manera chi podat retzire in su tzentru s’imprenamentu modde. 

Sa beta narada de cumassa arba est modellada in modu chi sos òrozos resurtent artiados, cando chi sa cumassa zaghet in sa base; sighit s’imboligamentu a nidu de abe, a su puntu chi sas durcarias crompint a leare sa forma de rosas arbas cànnidas. A pustis, faghet bisonzu a inforrare pro 12 minutos. Finas a pustis de sa coghidura, sas caschetas mantenent sena mudadu s’arbu de sos pètalos sùtiles sùtiles, lissos, opagos e pudres. Sas caschetas tenent sabore deligadu chi s’impàrigat bene cun sos binos de essida italianos.
Ischirolu

S’**ischirolu** (*Sciurus vulgaris*) o **ardilla**, **ischilu**, **sòrighe de padente** (est a evitare s’italianismu “iscojatolu”) est unu rosigadore de medidas mèdiu-minores (40 cm.) de sa famìlia de sos issuritos, chi cumprendet medas àteras ispètzias che sa marmota e su cane de sa praderia.

In beridade, a sa zènia “Sciurus” e a sos parentes suos prus probianos pertenent diferentes ispètzias de animales identifigadas dae su nùmene comunu de “ischirolu”. S’ispètzia prus cunnota est tzertamente s’ischirolu europeu, ruju cun su pilu de sa petorra prus craru. In Itàlia, sa bariedade ruja arribat finas a sa Tùssia e a s’Ùmbria. Prus a su suddu, est sustituìda dae sa bariedade niedda, caraterìstiga de sos padentes de sos Apenninos, dae s’Abrutzu a s’Aspromonte (peroe si nd’agatat una pobuladura minore  finas in Villa Ada, in su tzentru de Roma, a no cunfunder cun sas tàmias introduìdas dae s’òmine).

S’ischirolu est un’animale arvurìgulu, brincadore capatzu, e pro custu est ligadu a sos ambientes litales. S’alimentat a nughe, lande, cugumeddu e frùtora, de sos cales si nde faghet iscortas cussideràbiles in tempus de s’istajone istiale, magasinende-los a rebustos cuados bene, pro nde fagher impreu a pustis in sos tempos de iscassia (francu chi si nd’ismèntighet, cullaborende in custu casu a s’isparminadura de sos fundos). Sos apresadores printzipales de s’ischirolu sunt s’ansile, su gatu agreste, e ispètzias bariadas de francudos.
Conrad Bain

**Conrad Stafford Bain** (Lethridge, Alberta, Canada 4 de Freàrgiu 1923 – Livermore, California 14 de Bennàlzu 2013), prus conotta comente **Conrad Bain**, est istadu unu cantante e attore americanu.
Hal Holbrook

**Harold Rowe "Hal" Holbrook** (Cleveland, Ohio 17 Bennàlzu, 1925), prus conotta comente **Hal Holbrook**, est unu cantante e attore americanu.
Magliano in Toscana

**Magliano di Toscana** in Provintzia de Grosseto in Maremma. Nomenadu in unu documentu de su 1097. Passadu sutta sa Republica de Siena, a custu periodu si devet sa tzinta muraria chi ancora oe inghiriat bona parte de su tzentru. In su 1555 faghet parte de su Granducadu de Toscana. 

## Palattos e crejas

* Palattu dei Priori e palattu de Checco il Bello

* creja de santu Giuanne Battista de origine romanica e cun varias trasformatziones (1471)  

* creja de sa Santissima Annunziata ( a fora de sa tzinta muraria). Affacca a custa creja un arvure monumentale de olia, chi paret betzu de 3500 annos. 

* In localidade  *Le Sassaie* importantes restos archeologicos, ispetzialmente tumbas etruscas (VI se. A.C )
* Affacca a su cunventu de Santa Maria in Borraccia ant agattadu "il piombo di Magliano" cun iscritziones in etruscu
Panada

Sa **panada** est unu pratu tìpigu sardu, naturale de Assèmini e ispainadu in totu sa Sardinna. S’orìzine de custu pratu est cuntierrada dae sa comuna de Òscheri, ch’impare cun sas de Berchidda e Patada custìtuit un’àtera zona importante de produidura de sas panadas.

Est cunnotu finas in terra manna e in àteros paìsos, e est ozetu de degustadura in numerosas pioladas, chi sas printzipales s’isvilupant in Assèmini e in Òscheri. In àteros chirros de su mundu esisintit produtos gastronòmigos assimizadores – in sos ingredientes e s’amaniadura – a sa panada sarda, che s’''empanada'' ispagnola e de unos istados ispanòfonos de Sudamèrica, in ue si podent agatare sas bariedades peruana o argentina. 

## Caraterìstigas
Sa panada est una turta salida formada dae un’imbòligu de corzu, ch’in intro sunt cuntènnidos – a s’avesu – petza, patada e àteros cunfetos. Sa panada pro esselèntzia est cussiderada sa de ambidda, galu oe ispainada ampramente, prus chi totu in su Campidanu, sende ch’in su tempus coladu s’atividade primària de sussistèntzia de sa comuna de Assèmini est istada sa pisca.

In sa bariante sua campidanesa, est servida in zenerale de segundu pratu e tenet una capatzidade mìnima de bator pessones, peroe si podet cussiderare finas comente mandigare cumpretu, bida sa bariedade de ingredientes e s’aporrida calòriga notàbile chi la diferèntziant. In sa bersione logudoresa, cumparet prus minore, a sa mannària de unu cogone pagu prus o mancu, e si cunsumit  tipigamente de pratu ùnigu in sas ocasiones de festa.

Sa bariante prus cunsumida a dies de oe prebidet tradissionarmente s’impreu de petza de anzone (o,prus raras bias, de porcu o de puddu), cando chi sas bariantes bezeterianas cuntenent pisu, iscartzofa o fae. Su cunfetu fundamentale, intames, est cumpostu dae farra de trigu tipu “00”, aba, sale e ozu (o istrutu). Sa coghidura est realizada in su forru.
Polima fisgale

Sa polima fisgale (Polifis) est una fortza de polima cun ordinamentu militare, est a narrer unu corpus militare chi dependet deretamente dae su Ministru de s’Economia e de sas Finàntzias.

In prus de isvilupare funtziones de polima zudissiària e seguràntzia pùbrigas a cumone cun sas àteras fortzas de polima, sa Polifis possuit poderes ispetziales (e iscrusivos) de polima tribudària.  Dada s’identidade sua dupra de fortza de polima e corpus militare de s’Istadu, su corpus tenet sa partigularidade de esser parte integradora de sas fortzas armadas de s’Istadu italianu, belle chi no est integradu lozistigamente in su Ministèriu de sa Defesa.

Sa polima fisgale est su corpus militare prus antigu de s’Istadu, chi zai agatamus in su Rennu de Sardinna e che faghet remontare sas orìzines suas a sa lezione de sas tropas lizeras (1.774), comente testimonzat su degretu de numenalizadura de Gabriel Pictet comente primu cumandadore su 5 de santugaìne de 1.774 dae bandas de Bintòriu Amedeu su de III de Savoja. Duncas, sa polima fisgale, pro importu, podet esser considerada segunda petzi a s’Arma de sos carabineris (diferentes corpos de carabineris sunt custituìdos zai dae su de XVII sègulos, no petzi in Itàlia, si nono finas in su Rennu de Prùssia, Frantza e Àustria, in ue assuntant sas tareas de bàrdia reale), orizinada in sos Dragones de Sardinna prus antigos. S’unidade de infanteria lizera de s’armada sabauda cun sa tarea segundària de bizilare sas làcanas est reordinada a sa prima e a pustis issorta cun sa creassione de sas repùbrigas pro-napoliònigas de s’Itàlia de su nordu, recustituìda a pustis de sa Restauradura cun su nùmene de lezione reale lizera e issorta in manera definitiva in su 1.821. Issa in realidade dessendet dae sos prepostos duanales de su Rennu de Sardinna, un’organismu tzivile de arrampu frantzesu, chi sos rennadores de s’àtera ala de sas Arpes aiant mantentu a pustis de sa ruta de Napolione, a su cale fiat cunfiada sa bizilàntzia pro finalidades duanales de sos puntos de làcana e de sa frontera, in unu primu mamentu cuntemporanamente a s’unidade militare recustituìda e posca a sa sola.

Sa montura de sa Polifis est in colore murru, e difatis sos polimesos fisgales sunt narados cullochiarmente “bonetes murros”.
Betureddas de tzocu

Su nùmene de betureddas de tzocu si referit a unu carusellu pro parcos de ispassiamentos o festa bandulera, chi podet esser firmu o puru transportàbile a mèdiu de unu càmiu cun remurcu.

Cunsistit in una pista, de forma cuadrada e retangulare, in ue current medas betureddas, belle semper de duos logos, probidas totu a inghìriu de su cascu de unu paratzocos ispetziale de gomma tosta o àteru materiale adecuadu, chi permitet a sas beturas de s’addobare a pare sena cunseghèntzias negativas nen pro issas, nen pro sos ocupadores. Sa finalidade de sas betureddas de tzocu est a istransire sos tzocos su prus chi si podat, su chi est prus a prestu cumprigadu, dadu chi medas betureddas current in unu tretu limitadu. 

Sos primos primos modellos de betureddas de tzocu impreaiant motores a isprosura, chi a segus fiant istados abandonados in favore de unu motore elètrigu, alimentadu peri una retza eletrifigada a màllias astrintas, posta in su pizu de un’anta iscampiadora in sa parte de palas de sa betura. Fitianu sa cunetadura e s’iscunetadura de sa currente apostìvigat su cumintzu e s’agabu de sa currera.

A bandas de su disinnu de sas beturas, chi oe in unos cantos casos reproduit, a lissèntzia de sas firmas automobilencas, argunos modellos famosos de automòbiles, s’assempru e sa cuntzetadura de sas betureddas de tzocu sunt abarrados azomài sena mudados in sas ùrtimas dègadas. A bias, in sas betureddas de tzocu de zeneradura moderna, a sero, s’impreant lughes istroboscòpigas e mùsiga cun ballùmene meda artu trasmìtida a mèdiu de amprasonos mannos, in manera a creare un’ambiente assimizadore a su de sas discutegas. 

Sas betureddas de tzocu si diferèntziant in manera essentziale dae sos àteros carusellos de festa bandulera, sende chi si basant in s’interassione dereta intre sos usuàrios e duncas si mudant fitianu in logu de addòviu e agrustamentu.

De acordu cun su tipu e sa fasca de usuàrios a sos cales sunt destinadas, sas betureddas de tzocu si podent distingher in:

* ***betureddas de tzocu tradissionales***, descritas prus in susu;
* ***miniscùteros*** o betureddas de tzocu pro pitzinnos, assimizadores in onzi cosa a sas pro adurtos, peroe prus minores e destinados a sa pitzinnia; fitianu, esistint finas beturas unilogu a forma de mototzicreta;
* betureddas de tzocu de aba, impreadas mescamente a s’istiu, in ue sa pista est sustituìda dae unu nadadorzu prenu de aba e sa beturas cunsistint in intinnas unfràbiles motorizadas minores.
Coladorzu livelladu

Unu **coladorzu livelladu** est sa pasia de tretu a cumone in ue s’agrugant una carretera e unu caminu de ferru. Su tèrmine definit su fatu chi, pro permiter su trànsitu mèschiu, si rennet netzessària sa cumplanaridade de sas duas carreras, caminale e ferruviària, difatis si podent agatare in artàrias diferentes (su caminu de ferru dimandat una pranimetria prus regulare chi sa carretera). B’at duas castas de coladorzos livellados: sos bardados e sos sena bardados.
Renzo Rubino

**Renzo Rubino** (Martina Franca, 1988) est unu cantautore italianu.

## Discografia
### Album
* 2011 - *[[Farfavole]]*
* 2013 - *[[Poppins]]*

### Singoli
* 2013 - *[[Il postino (amami uomo)]]*
Poetu

Su **Poetu** est sa praja printzipale de Casteddu, chi s’isterrit pro unos otu chilòmetros, dae sa Sedda de su Diaulu finas a s’iscaru de Cuartu Sant'Aleni. Su Poetu est finas su bighinadu ubigadu in s’arrogu ponentesu de sa fasca chi s’agatat intre sa praja e sas saleras de Molentàrgius.

Su Poetu est aguarmente su logu de isvilupu de sa bida notenca de sos zòvanos casteddarzos, gasi comente unu destinu obrigadu pro cale si siat turista. Pratigamente pro s’annu intreu, peroe in particulare dae triulas a cabudanni, est possìbile a ascurtare mùsiga bia, andare a sa discutega, leare parte a crasses de ballu, si medire cun su karaoke o, prus sintzillamente, passizare in s’oru de mare.
Chjami Aghjalesi

** Chjami Aghjalesi** est un gruppu de cantu de sa Còssiga, chi est istadu criatu in su 1977 dae unu grupu de istudentes de Bastia.
In su 1986 aian chircadu de criare una casa discografica issòro chi si jamaiada " Casa aperta" cu sa registratzione de su discu " U mio cantu " realizadu in Sardigna, naskidu cun sa idèa de mezorare sos iscambios culturales in su Mediterraneu.

## Discografia
*"Nant'à u solcu di a Storia" (Dans le sillon de l'Histoire), 1979
* Esse (1981)	
* L'altu pratu di a Memoria (1983)	
* U mio cantu (1986)	
* Guerrieri di l'Eternu (1989)	
* Cuntrasti è ricuccate (1990)	
* Cantu sacru (1991)	
* Populu vivu (1993)	
* Credu (1998)	
* I vinti cinque baroni (2001)
* Canti per u presepiu (2002)
* Teatru di Bastia DVD (2007)
* Sventulerà (2010)
Bastia

**Bastia** (in còrsu: *Bastìa*) est una tzittade corsa de unos 45.000 abitantes, sede de sa prefettura de su dipartimentu de s'Arta Còssiga (*Cismonte*) sa segunda de s'isola poi de Ajaccio.
Paràbula de sos deghe talentos

Sa **paràbula de sos talentos** est una paràbula de Zesùs narrada in s’Evanzèliu de Mateu 25, 14-30; una paràbula assimizadora, chi si narat paràbula de sas minas, s’agatat in s’Evanzèliu de Lucas, 19, 12-27. Sas diferèntzias printzipales intre ambas paràbulas sunt chi su mere cunfiat a sos tzeracos suos importos aguales e chi sa mina teniat unu balore meda prus minore chi su talentu.

Sa paràbula faeddat de un’òmine chi moet a biazu e cunfiat sos benes suos a sos tzeracos. A su primu l’intregat chimbe talentos, a su de duos duos talentos e a su de tres unu talentu. Sos primos duos, tirende profetu dae sa summa retzida, resessint a nde duprigare s’importu; su de tres, intames, andat a cuare su talentu retzidu.

Cando su mere torrat, aprèssiat su cumportamentu de sos primos duos tzeracos, cando chi cundennat su de su de tres.
Bernhard H. Goetz

**Bernhard Hugo Goetz** (Noa Iorcu, 07/11/1947) est un’ameriganu cunnotu pro aer tiradu contra a bator zòvanos chi aiant chircadu de l’isrobare in unu trenu de su metropolitanu de Noa Iorcu, su chi aiat cunzutu sa cundenna sua pro possedimentu illegale de arma de fogu. Nche fiant cròmpidu a simbolizare sa frustradura de sos noaiorchesos pro sa rata elevada de criminalidade de sos primos annos otanta de su sègulu passadu. S’intzidente fiat acontèssidu in Manhattan su 22 de nadale de 1984 e aiat trubuscadu una debate nassionale subra de su crìmine in sas tzidades mannas, gasi etotu che subra de sos lìmites de sa defesa lizìtima.

Goetz aiat isparadu chimbe bias cun una rebortedda neta de permissu, ferende in manera sèria sos bator atacadores suos. S’imprenta noaiorchesa l’aiat paranumenadu “su bizilante de su metrò”, e sos mèdios massivos e s’opinione pùbriga l’aiant siat alabadu siat critigadu aspidamente.

Si fiat intregadu presoneri noe dies prus a tardu e fiat istadu acusadu de tentativu de mortorzu, atacu, cumportamentu perigosu e diferentes delitos relassionados cun sas armas de fogu. Una zuria l’aiat assortu a sentèntzia rassa, francu pro su possedimentu illegale de arma de fogu, pro su cale aiat cumpridu su tres-duos de una pena de un’annu. 

S’intzidente est istadu tzitadu comente fatore chi at cuntribuìdu a sa formadura de unu moimentu de opinione contra a su crìmine urbanu, gasi comente a sas campannas esitosas de sa National Rifle Association, un’assòtziu ameriganu chi defendet su deretu a posseder armas cuntzèdidu dae su Custituimentu, pro su minimonzu de restringhiduras a sa zughedura cuada de armas de fogu.
Relozu faeddadore

Unu relozu faeddadore est unu servìtziu cumbidadu dae una boghe umana grabada o simulada, normarmente atzessìbile peri telèfonu, chi comùnicat s’ora pretzisa curridora. Su primu servìtziu telefònigu de relozu faeddadore fiat istadu introduìdu in Frantza, in assòtziu cu s’Osservadorzu de Parizi, su 14 de frearzu de 1.933.

In Itàlia e Sardinna, su relozu faeddadore fiat istadu introduìdu in sos annos chimbanta de su sègulu coladu. Su nùmeru a marcare fiat initziarmente su 16, modifigadu in 161 in tempus de sa segunda metade de sos annos setanta e in 42161 unos cantos annos a como. In s’atualidade, formende su 42161 s’intendet una boghe de fèmina repitende s’ora e sos minutos.
Conciliu di Trento

Su **Concilu de Trento** (1545-1563) fiat incomintzadu dae su Paba Paulu III( 1534-1549) a Bologna e apoi trasferidu a Trento po favorire sa partetzipatzione de sos protestantes. Si sunt tentas varias "sessiones" e sunt istados trattados divescios temas:  s'unidade da sa Creja, su problema de sa fide e de sos dogmas. Est istadu trattadu a fundu su tema "de iustificatione" e su problema de sa riforma de sa vida de su clero e  de su populu cattolicu.  In su 1566 est istadu fattu Paba Pio V, unu religiosu de sos Dominicanos, chi s'est impignadu po sa riforma: Dae isse est istadu pubricadu Su Catechismu Romanu ,  su Breviariu Romanu (1568) e Su Missale Romanu (1570) cun su calendariu liturgicu de sas festas religiosas chi est istadu impreadu fintzas a su 1969. Su Conciliu de Trento at tentu una influentzia manna pro s'arte, pittura,iscultura e architettura, favorinde "su barocco": oberas meda baroccas las ammiramos ancora oe.
Malloreddus

Sos **malloreddus** sunt sempermai sos prus cràssigos de sos macarrones sardos. Tenent formas de biscacos riados longos dae unos 2 cm. a susu, e sunt fatos cun farra de sìmula e aba. 

Si màndigant cun diferentes banzas.

Su tèrmine malloreddu est unu minimativu de malloru (ch’in su Campidanu sinnìfigat trau). Pro cunseghèntzia, malloreddus cheret narrer bigros.

In su de Tàtari, sunt narados *cigiones* o *ciciones*, in su Logudoro *macarrones caìdos* o *macarrones de punzu*, in sa zona de Nùgoro *cravaos*. 

## Istòria
Dae semper, sos malloreddus sunt istados su pratu tradissionale prus amaniadu in Sardinna in totu sas ocasiones prus importantes, siat in sas festas e in sas pioladas biddaresas, in ue s’amàniant malloreddadas istremenadas, siat in tempus de sos cojuios.

Zai dae s’antigòriu, sas pobiddas ant amaniadu custa casta de macarrones. S’orìzine s’agatat in s’ischema millenàriu de sa curtivadura-alimentadura massarza in s’arzola mesuterrana, basada preferentemente in sa curtura de su trigu.

S’orìzine de su nùmene naradu est a buscare in sa manera de s’ispressare in su mundu massarzu. Sa traballadura manuale de sos malloreddus in s’ambiente domulanu acontessiat cumassende sa sìmula de trigu tostu cun s’aba, e si formaiant listeddas allorumadas de maccarrones a longària de unos 15 cm., chi fiat segadas in cubigheddos. A pustis de custu, si realizaiat sa forma ischerfende sos cubigheddos de macarrones contra s’istremidade de unu cofinu de paza, naradu su ciuliri (su chilivru) pro los realizare riados, o puru pro los fagher lissos bastaiat a los ischerfare sintzillamente contra a una base de linna. Si nde lograiat unu produtu matzudu ch’in s’imazinadura de su mundu agropastorencu leaiat sa forma de biteddos minores.

Su pratu cràssigu de sa coghina sarda sunt sos malloreddus a sa moda campidanesa. In custu pratu, si faghet unu ghisadu seghende in cantzigheddos sa sartitza sarda; sos cantzigheddos sunt sufrissu in ozu cun chibudda trisinadas, a pustis sunt lissados pro un’ora cun banza de tomata; posteriormente, s’annanghent unos cantos filos de tanfaranu, deghes minutos in antis de s’agabu de sa coghidura. Sos malloreddus lissados sunt cunfetados cun custu ghisadu e cun berveghinu sardu fratadu. Arternativamente, su ghisadu podet esser realizadu a base de petza de sirvone.

Orizinarmente, su tanfaranu fiat impreadu deretamente in sa cumassa de sos malloreddus, cando chi como s’annanghet a s’agabu paris cun sa banza.